CELEX: 32016D1757
Language: el
Date: 2016-09-29 00:00:00
Title: Εκτελεστική απόφαση (ΕΕ) 2016/1757 της Επιτροπής, της 29ης Σεπτεμβρίου 2016, για την ίδρυση του Ευρωπαϊκού Πολυεπιστημονικού Παρατηρητηρίου Θαλάσσιου Πυθμένα και Στήλης Ύδατος — Κοινοπραξία Ευρωπαϊκής Ερευνητικής Υποδομής (ΚΕΕΥ του EMSO) [κοινοποιηθείσα υπό τον αριθμό C(2016) 5542] (Κείμενο που παρουσιάζει ενδιαφέρον για τον ΕΟΧ)

1.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 268/113
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1757 ΤΗΣ ΕΠΙΤΡΟΠΉΣ
   της 29ης Σεπτεμβρίου 2016
   για την ίδρυση του Ευρωπαϊκού Πολυεπιστημονικού Παρατηρητηρίου Θαλάσσιου Πυθμένα και Στήλης Ύδατος — Κοινοπραξία Ευρωπαϊκής Ερευνητικής Υποδομής (ΚΕΕΥ του EMSO)
   
      
         [κοινοποιηθείσα υπό τον αριθμό C(2016) 5542]
      
   
   (Τα κείμενα στην αγγλική, γαλλική, ελληνική, ιταλική, πορτογαλική, ρουμανική και ισπανική γλώσσα είναι τα μόνα αυθεντικά)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 723/2009 του Συμβουλίου, της 25ης Ιουνίου 2009, σχετικά με κοινοτικό νομικό πλαίσιο για την Κοινοπραξία Ευρωπαϊκής Ερευνητικής Υποδομής (ΚΕΕΥ) (1), και ιδίως το άρθρο 6 παράγραφος 1στοιχείο α),
   Εκτιμώντας τα ακόλουθα:
   
               (1)
            
            
               Η Ιρλανδία, η Ελλάδα, η Ισπανία, η Γαλλία, η Ιταλία, η Πορτογαλία, η Ρουμανία και το Ηνωμένο Βασίλειο ζήτησαν από την Επιτροπή να ιδρύσει το Ευρωπαϊκό Πολυεπιστημονικό Παρατηρητήριο Θαλάσσιου Πυθμένα και Στήλης Ύδατος — Κοινοπραξία Ευρωπαϊκής Ερευνητικής Υποδομής (ΚΕΕΥ του EMSO).
            
         
               (2)
            
            
               Η Ιρλανδία, η Ελλάδα, η Ισπανία, η Γαλλία, η Ιταλία, η Πορτογαλία, η Ρουμανία και το Ηνωμένο Βασίλειο συμφώνησαν ότι η Ιταλία θα είναι το κράτος μέλος υποδοχής της ΚΕΕΥ.
            
         
               (3)
            
            
               Η Επιτροπή αξιολόγησε, σύμφωνα με το άρθρο 5 παράγραφος 2 του κανονισμού (ΕΚ) αριθ. 723/2009, το αίτημα και κατέληξε στο συμπέρασμα ότι πληροί τις απαιτήσεις που προβλέπει ο εν λόγω κανονισμός.
            
         
               (4)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 20 του κανονισμού (ΕΚ) αριθ. 723/2009,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Ιδρύεται το Ευρωπαϊκό Πολυεπιστημονικό Παρατηρητήριο Θαλάσσιου Πυθμένα και Στήλης Ύδατος — Κοινοπραξία Ευρωπαϊκής Ερευνητικής Υποδομής με την επωνυμία «ΚΕΕΥ του EMSO».
   2.   Τα ουσιώδη στοιχεία του καταστατικού της ΚΕΕΥ του EMSO παρατίθενται στο παράρτημα.
   Άρθρο 2
   Η παρούσα απόφαση απευθύνεται στην Ιρλανδία, την Ελληνική Δημοκρατία, το Βασίλειο της Ισπανίας, τη Γαλλική Δημοκρατία, την Ιταλική Δημοκρατία, την Πορτογαλική Δημοκρατία, τη Ρουμανία και το Ηνωμένο Βασίλειο της Μεγάλης Βρετανίας και της Βόρειας Ιρλανδίας.
   
      Βρυξέλλες, 29 Σεπτεμβρίου 2016.
      
         
            Για την Επιτροπή
         
         Carlos MOEDAS
         
            Μέλος της Επιτροπής
         
      
   
   
      (1)  ΕΕ L 206 της 8.8.2009, σ. 1.
   
      ΠΑΡΑΡΤΗΜΑ
      
         ΟΥΣΙΩΔΗ ΣΤΟΙΧΕΙΑ ΤΟΥ ΚΑΤΑΣΤΑΤΙΚΟΥ ΤΗΣ ΚΕΕΥ EMSO
      
      1.   ΚΑΘΗΚΟΝΤΑ ΚΑΙ ΔΡΑΣΤΗΡΙΟΤΗΤΕΣ
      
               
                  1.
               
               
                  Τα καθήκοντα της ΚΕΕΥ EMSO είναι τα ακόλουθα:
                  
                              α)
                           
                           
                              η κατασκευή και η παροχή των εγκαταστάσεων που ανήκουν στην ΚΕΕΥ (Κοινοπραξία Ευρωπαϊκής Ερευνητικής Υποδομής) του EMSO (Ευρωπαϊκό Πολυεπιστημονικό Παρατηρητήριο Θαλάσσιου Πυθμένα), καθώς και όλων των εγκαταστάσεων που έχουν τεθεί στη διάθεση της ΚΕΕΥ από τα μέλη για την ανάληψη δραστηριοτήτων προς υλοποίηση από τα μέλη με σκοπό την επίτευξη των στόχων της ΚΕΕΥ σε ευρωπαϊκό επίπεδο ώστε να επιτραπεί η πρόσβαση σε επιστημονικές κοινότητες και λοιπούς ενδιαφερόμενους φορείς στα δεδομένα και τις εγκαταστάσεις των παρατηρητηρίων ωκεανών ανά την Ευρώπη·
                           
                        
                              β)
                           
                           
                              η διαχείριση των σταθμών παρατήρησης σταθερού σημείου βαθέος θαλάσσιου πυθμένα και σταθερού σημείου στήλης ύδατος που υπάρχουν ήδη πέριξ της Ευρώπης με σκοπό τη συνεισφορά στην ΚΕΕΥ EMSO για συμφωνημένες χρονικές περιόδους χρήσης από την ΚΕΕΥ, συμπεριλαμβανομένης της πρόσβασης εξειδικευμένων ευρωπαϊκών και διεθνών επιστημονικών κοινοτήτων·
                           
                        
                              γ)
                           
                           
                              ο συντονισμός και η στήριξη των δραστηριοτήτων των σταθμών παρατήρησης σταθερού σημείου βαθέος θαλάσσιου πυθμένα και στήλης ύδατος που υπάρχουν ήδη πέριξ της Ευρώπης, με σκοπό τη βελτίωση της συνέχειας και της ποιότητας των χρονοσειρών και την προαγωγή αξιόπιστης διαχείρισης των δεδομένων·
                           
                        
                              δ)
                           
                           
                              η παροχή και ο εξορθολογισμός της πρόσβασης στην υποδομή της ΚΕΕΥ σε εξειδικευμένες ευρωπαϊκές και διεθνείς επιστημονικές κοινότητες, τα έργα των οποίων αξιολογούνται προς τον σκοπό αυτό·
                           
                        
                              ε)
                           
                           
                              η στήριξη του ηγετικού ρόλου της Ευρώπης στον τομέα των θαλάσσιων τεχνολογιών και της βιώσιμης χρήσης των θαλάσσιων πόρων, με τη σύναψη εταιρικών σχέσεων με κλάδους της βιομηχανίας και λοιπούς σημαντικούς ενδιαφερόμενους φορείς·
                           
                        
                              στ)
                           
                           
                              η ενσωμάτωση δραστηριοτήτων έρευνας, κατάρτισης και διάδοσης πληροφοριών. Η ΚΕΕΥ είναι το κεντρικό σημείο επαφής για δραστηριότητες έρευνας, κατάρτισης, εκπαίδευσης και διάδοσης που αφορούν παρατηρητήρια ωκεανών στην Ευρώπη ώστε να καταστεί δυνατό σε επιστήμονες και λοιπούς ενδιαφερόμενους φορείς να χρησιμοποιούν αποτελεσματικά τα παρατηρητήρια ωκεανών στην Ευρώπη·
                           
                        
                              ζ)
                           
                           
                              η ανάπτυξη σχέσεων με διεθνείς πρωτοβουλίες στον τομέα της παρατήρησης ωκεανών, με σκοπό να ενεργεί ως εκπρόσωπος της Ευρώπης στους τομείς αυτούς σε άλλα μέρη του κόσμου με σκοπό την ανάπτυξη και την προαγωγή της διεθνούς συνεργασίας στους εν λόγω τομείς· και
                           
                        
                              η)
                           
                           
                              ο συγχρονισμός επενδυτικών και επιχειρησιακών κεφαλαίων, κατά τρόπο που να βελτιστοποιείται η αξιοποίηση των εθνικών, των ευρωπαϊκών και των διεθνών πόρων.
                           
                        
            
               
                  2.
               
               
                  Κατά την εκτέλεση των καθηκόντων της, η ΚΕΕΥ:
                  
                              α)
                           
                           
                              διασφαλίζει την υψηλή ποιότητα των επιστημονικών υπηρεσιών της με τους ακόλουθους τρόπους:
                              
                                          i)
                                       
                                       
                                          χαράσσει συνολική επιστημονική στρατηγική με την υιοθέτηση μακροπρόθεσμου στρατηγικού σχεδίου το οποίο επικαιροποιείται ανά τακτά χρονικά διαστήματα,
                                       
                                    
                                          ii)
                                       
                                       
                                          σκιαγραφεί τις μελλοντικές επιστημονικές εξελίξεις και αξιολογεί την επίτευξη επιστημονικών στόχων,
                                       
                                    
                                          iii)
                                       
                                       
                                          αξιολογεί πειράματα που προτείνονται από χρήστες,
                                       
                                    
                                          iv)
                                       
                                       
                                          προβαίνει σε αναθεώρηση των επιστημονικών στόχων ανά τοποθεσία παρατήρησης, και
                                       
                                    
                                          v)
                                       
                                       
                                          διαχειρίζεται την επικοινωνία με επιστημονικούς και λοιπούς χρήστες·
                                       
                                    
                        
                              β)
                           
                           
                              επιτρέπει την πρόσβαση στην υποδομή EMSO ως ακολούθως:
                              
                                          i)
                                       
                                       
                                          καθορίζει κριτήρια επιλογής για την πρόσβαση τα οποία προκύπτουν με βάση τη συμβουλή της σχετικής επιστημονικής κοινότητας χρηστών,
                                       
                                    
                                          ii)
                                       
                                       
                                          διαχειρίζεται την ενοποιημένη πρόσβαση σε παρατηρητήρια ωκεανών ανά την Ευρώπη,
                                       
                                    
                                          iii)
                                       
                                       
                                          διαχειρίζεται ζητήματα τυποποίησης και καταρτίζει κατευθυντήριες γραμμές για τη διακρίβωση και την καταχώριση των οργάνων παρατήρησης σύμφωνα με προκαθορισμένες απαιτήσεις,
                                       
                                    
                                          iv)
                                       
                                       
                                          εργάζεται με γνώμονα τη μακροπρόθεσμη συλλογή σειρών δεδομένων για τον βαθύ θαλάσσιο πυθμένα και τη στήλη ύδατος, και
                                       
                                    
                                          v)
                                       
                                       
                                          συντονίζει την αποθήκευση και τη χρήση των δεδομένων για σκοπούς επιστημονικής έρευνας, καθώς και την έγκαιρη παροχή δεδομένων προς χρήση σε μηχανισμούς έγκαιρης προειδοποίησης για γεωλογικούς κινδύνους και στην επιχειρησιακή ωκεανογραφία·
                                       
                                    
                        
                              γ)
                           
                           
                              αναπτύσσει ικανότητα προκειμένου να ενθαρρύνει τη συντονισμένη κατάρτιση επιστημόνων, μηχανικών και χρηστών·
                           
                        
                              δ)
                           
                           
                              ενεργεί ως υποστηρικτής της επιστημονικής κοινότητας που δραστηριοποιείται στην παρατήρηση των ωκεανών·
                           
                        
                              ε)
                           
                           
                              προάγει την καινοτομία και τη μεταφορά γνώσης και τεχνολογίας, μέσω της παροχής υπηρεσιών και της ανάπτυξης εταιρικών σχέσεων με κλάδους της βιομηχανίας·
                           
                        
                              στ)
                           
                           
                              ασκεί κάθε άλλη δραστηριότητα αναγκαία για την εκτέλεση των καθηκόντων με τα οποία είναι επιφορτισμένη.
                           
                        
            2.   ΚΑΤΑΣΤΑΤΙΚΗ ΕΔΡΑ
      Η ΚΕΕΥ του EMSO έχει την καταστατική έδρα της στη Ρώμη, στην επικράτεια της Ιταλικής Δημοκρατίας (εφεξής «μέλος υποδοχής»).
      3.   ΕΠΩΝΥΜΙΑ
      Συστήνεται Ευρωπαϊκό Πολυεπιστημονικό Παρατηρητήριο Θαλάσσιου Πυθμένα και Στήλης Ύδατος — Κοινοπραξία Ευρωπαϊκής Ερευνητικής Υποδομής (ΚΕΕΥ του EMSO) δυνάμει του κανονισμού (ΕΚ) αριθ. 723/2009.
      4.   ΔΙΑΡΚΕΙΑ ΚΑΙ ΔΙΑΔΙΚΑΣΙΑ ΕΚΚΑΘΑΡΙΣΗΣ
      
               
                  1.
               
               
                  Η ΚΕΕΥ του EMSO ιδρύεται για χρονικό διάστημα που λήγει στις 31 Δεκεμβρίου 2024.
               
            
               
                  2.
               
               
                  Η συνέλευση των μελών δύναται να αποφασίσει την εκκαθάριση της ΚΕΕΥ με πλειοψηφία των 2/3 των παριστάμενων μελών.
               
            
               
                  3.
               
               
                  Η απόφαση περί εκκαθάρισης της ΚΕΕΥ EMSO και περί λήξης της διαδικασίας εκκαθάρισης σύμφωνα με το άρθρο 16 του κανονισμού (ΕΚ) αριθ. 723/2009 κοινοποιείται από τον γενικό διευθυντή.
               
            
               
                  4.
               
               
                  Όσα στοιχεία ενεργητικού απομένουν μετά την εξόφληση των οφειλών της ΚΕΕΥ κατανέμονται κατά τον χρόνο της λύσης της μεταξύ των μελών, κατ' αναλογία προς τη σωρευμένη συνεισφορά τους στην ΚΕΕΥ.
               
            5.   ΒΑΣΙΚΕΣ ΑΡΧΕΣ
      5.1.   Πολιτική παροχής πρόσβασης στους χρήστες
      
      
                  α)
               
               
                  Η πρόσβαση σε δεδομένα που έχουν παραχθεί από την ΚΕΕΥ είναι ελεύθερη και ανοιχτή σε όλα τα μέλη επιστημονικών φορέων και λοιπών ενδιαφερομένων, λαμβανομένων υπόψη, όπου είναι δυνατό, των αδειών χρήσης τρίτων και τυχόν ήδη υφιστάμενων ρυθμίσεων. Επιπροσθέτως, παρέχεται πρόσβαση στην υποδομή της ΚΕΕΥ σε εξειδικευμένες ευρωπαϊκές και διεθνείς επιστημονικές κοινότητες, τα έργα των οποίων υπόκεινται σε αξιολόγηση για τον σκοπό της παροχής πρόσβασης. Η ΚΕΕΥ εφαρμόζει κριτήρια επιλογής τα οποία προκύπτουν με βάση τη συμβουλή της σχετικής επιστημονικής κοινότητας χρηστών. Η χρήση και η συλλογή δεδομένων διέπεται από τις συναφείς διατάξεις της νομοθεσίας περί προστασίας των δεδομένων.
               
            
                  β)
               
               
                  Τα μέλη καταβάλλουν εύλογες προσπάθειες να φιλοξενούν επισκέπτες επιστήμονες, μηχανικούς και τεχνικούς για συνεργασίες με όσους συμμετέχουν άμεσα σε δραστηριότητες της ΚΕΕΥ στα εργαστήριά τους.
               
            5.2.   Πολιτική επιστημονικής αξιολόγησης
      
      
                  α)
               
               
                  Η ετήσια επιστημονική αξιολόγηση των δραστηριοτήτων της ΚΕΕΥ διεξάγεται από τη συμβουλευτική επιτροπή για θέματα επιστήμης, τεχνικής και δεοντολογίας. Η έκθεση αξιολόγησης υποβάλλεται προς έγκριση στη συνέλευση των μελών.
               
            
                  β)
               
               
                  Ανά πενταετία διενεργείται ανασκόπηση των δραστηριοτήτων και της λειτουργίας της ΚΕΕΥ από ομάδα ανεξάρτητων εμπειρογνωμόνων οι οποίοι ορίζονται από τη συνέλευση των μελών, βάσει πρότασης της συμβουλευτικής επιτροπής για θέματα επιστήμης, τεχνικής και δεοντολογίας.
               
            5.3.   Πολιτική διάδοσης
      
      
                  α)
               
               
                  Η ΚΕΕΥ δύναται να διαδίδει συλλεχθέντα δεδομένα σε χρήστες πέραν των μελών επιστημονικών φορέων και λοιπών ενδιαφερομένων και εξειδικευμένων ευρωπαϊκών και διεθνών επιστημονικών κοινοτήτων έναντι τέλους, το οποίο υπολογίζεται βάσει του συνολικού κόστους που συνδέεται με τη χρήση της υποδομής της ΚΕΕΥ από τον εκάστοτε χρήστη, σύμφωνα με τις οδηγίες του Ευρωπαϊκού Κοινοβουλίου και του Συμβουλίου 2003/4/ΕΚ (1) και 2007/2/ΕΚ (2) και το λοιπό εφαρμοστέο δίκαιο. Η προαναφερθείσα απαίτηση περί οικονομικής συνεισφοράς δεν ισχύει για αιτήματα που αφορούν πρόσβαση σε καταλόγους και, όσον αφορά όλα τα άλλα αιτήματα, δεν υπερβαίνει ένα εύλογο ποσό.
               
            
                  β)
               
               
                  Σε περίπτωση διαβίβασης δεδομένων που έχουν παραχθεί από την ΚΕΕΥ σε τρίτους, η ΚΕΕΥ διατηρεί κάθε έννομο συμφέρον επί των εν λόγω δεδομένων.
               
            
                  γ)
               
               
                  Οι χρήστες της ΚΕΕΥ ενθαρρύνονται να δημοσιεύουν τα αποτελέσματά τους σε επιστημονική βιβλιογραφία που αξιολογείται από ομότιμους κριτές και να προβαίνουν σε ανακοινώσεις σε επιστημονικά συνέδρια, καθώς και σε άλλα μέσα που απευθύνονται σε ευρύτερο κοινό, μεταξύ άλλων, στο ευρύ κοινό, στον τύπο, σε ομάδες πολιτών και σε εκπαιδευτικούς φορείς.
               
            
                  δ)
               
               
                  Η ΚΕΕΥ αναπτύσσει προϊόντα δεδομένων με προστιθέμενη αξία για την εξυπηρέτηση ευρέος φάσματος ιδιωτικών και δημόσιων χρηστών, με σκοπό την ανάπτυξη προϊόντων που καλύπτουν τις ανάγκες των ενδιαφερόμενων φορέων.
               
            5.4.   Πολιτική για τα δικαιώματα διανοητικής ιδιοκτησίας
      
      
                  α)
               
               
                  Ως διανοητική ιδιοκτησία νοείται η ιδιοκτησία που ορίζεται στο άρθρο 2 της σύμβασης για την ίδρυση του Παγκόσμιου Οργανισμού Διανοητικής Ιδιοκτησίας που υπεγράφη στη Στοκχόλμη στις 14 Ιουλίου 1967.
               
            
                  β)
               
               
                  Οποιοδήποτε και όλα τα δικαιώματα διανοητικής ιδιοκτησίας που δημιουργούνται, αποκτώνται ή αναπτύσσονται από την ΚΕΕΥ περιέρχονται στην ΚΕΕΥ και ανήκουν στην αποκλειστική κυριότητά της.
               
            
                  γ)
               
               
                  Η συνέλευση των μελών καθορίζει τις πολιτικές της ΚΕΕΥ σχετικά με την αναγνώριση, την προστασία, τη διαχείριση και τη διατήρηση των δικαιωμάτων διανοητικής ιδιοκτησίας της ΚΕΕΥ, συμπεριλαμβανομένης της πρόσβασης στα εν λόγω δικαιώματα, σύμφωνα με τα προβλεπόμενα στους κανόνες εφαρμογής της ΚΕΕΥ.
               
            
                  δ)
               
               
                  Ο γενικός διευθυντής προτείνει, κατόπιν διαβούλευσης με την εκτελεστική επιτροπή, τιμολογιακή πολιτική βασιζόμενη στην πλήρη ανάκτηση του κόστους, η οποία υποβάλλεται προς έγκριση στη συνέλευση των μελών.
               
            
                  ε)
               
               
                  Όσον αφορά τα ζητήματα που άπτονται των δικαιωμάτων διανοητικής ιδιοκτησίας, οι σχέσεις μεταξύ των μελών και των παρατηρητών της ΚΕΕΥ διέπονται από τη συναφή εθνική νομοθεσία των μελών και των παρατηρητών και από τις διεθνείς συμφωνίες, συμβαλλόμενα μέρη των οποίων είναι τα μέλη και οι παρατηρητές.
               
            
                  στ)
               
               
                  Τα δικαιώματα διανοητικής ιδιοκτησίας που ήδη απολαμβάνουν τα μέλη και οι παρατηρητές δεν θίγονται από τις διατάξεις του παρόντος καταστατικού και τους κανόνες εφαρμογής.
               
            5.5.   Πολιτική απασχόλησης, συμπεριλαμβανομένων των ίσων ευκαιριών
      
      
                  α)
               
               
                  Η ΚΕΕΥ είναι εργοδότης που εφαρμόζει πολιτική ίσων ευκαιριών. Οι διαδικασίες επιλογής των αιτούντων για θέσεις προσωπικού της ΚΕΕΥ χαρακτηρίζονται από διαφάνεια, μη εισαγωγή διακρίσεων και τήρηση της ισότητας των ευκαιριών.
               
            
                  β)
               
               
                  Οι συμβάσεις εργασίας διέπονται από το εφαρμοστέο δίκαιο και τους κανονισμούς της χώρας στην οποία διεξάγει τις δραστηριότητές του το προσωπικό.
               
            
                  γ)
               
               
                  Τηρουμένων των απαιτήσεων της εθνικής νομοθεσίας, κάθε μέλος διευκολύνει, στο πλαίσιο των δικαιοδοσιών του, τη διακίνηση και την παραμονή των υπηκόων των μελών που συμμετέχουν στις εργασίες της ΚΕΕΥ και των μελών των οικογενειών τους.
               
            5.6.   Πολιτική για τις συμβάσεις προμηθειών με τήρηση των αρχών της διαφάνειας, της μη εισαγωγής διακρίσεων και του ανταγωνισμού
      
      
                  α)
               
               
                  Η πολιτική της ΚΕΕΥ για τις συμβάσεις προμηθειών διέπεται από τις αρχές της διαφάνειας, της ισότιμης μεταχείρισης, της μη εισαγωγής διακρίσεων και του ελεύθερου ανταγωνισμού.
               
            
                  β)
               
               
                  Η πολιτική για τις συμβάσεις προμηθειών καθορίζεται αναλυτικά στους κανόνες εφαρμογής.
               
            
         (1)  Οδηγία 2003/4/ΕΚ του Ευρωπαϊκού Κοινοβουλίου και του Συμβουλίου, της 28ης Ιανουαρίου 2003, για την πρόσβαση του κοινού σε περιβαλλοντικές πληροφορίες και για την κατάργηση της οδηγίας 90/313/ΕΟΚ του Συμβουλίου (ΕΕ L 41 της 14.2.2003, σ. 26).
      
         (2)  Οδηγία 2007/2/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 2007, για τη δημιουργία υποδομής χωρικών πληροφοριών στην Ευρωπαϊκή Κοινότητα (Inspire) (ΕΕ L 108 της 25.4.2007, σ. 1).